BAM พุ่ง 5% โบรกฯมองกำไร Q2 โตเฉียด 5 เท่าตัว! อานิสงส์ NPLs – NPAs หนุน
BAM พุ่ง 5% โบรกฯมองกำไรไตรมาส 2 โตเฉียด 5 เท่าตัว! แตะ 742 ลบ. จากการเรียกเก็บเงินที่ดีขึ้นทั้ง NPLs และ NPAs แนะ “ซื้อ” ราคาเป้าหมาย 22 บ.
3 ส.ค. 2564

ผู้สื่อข่าวรายงานว่าวันนี้ (3 ส.ค. 2564) ราคาหุ้นบริษัทบริหารสินทรัพย์ กรุงเทพพาณิชย์ จำกัด (มหาชน) หรือ BAM ณ เวลา 11.06 น. อยู่ที่ระดับ 16.80 บาท เพิ่มขึ้น 0.80 บาท หรือ 5.00% โดยทำจุดสูงสุดที่ 17.20 บาท และทำจุดต่ำสุดที่ 16.30 บาท ด้วยมูลค่าการซื้อขาย 530.39 ล้านบาท

บล.กสิกรไทย ระบุในบทวิเคราะห์ฯ แนะ “ซื้อ” หุ้น BAM โดยให้ราคาพื้นฐาน 22.00 บาท มูลค่าหุ้นถือว่าค่อนข้างถูก ด้วย P/adj BV ที่ 0.37 เท่าสำหรับปี 2564 โดยคาดว่าจะรายงานกำไรไตรมาส 2/2564 ที่ 742 ล้านบาท เพิ่มขึ้น 450% จากงวดเดียวกันของปีก่อน และ 201% จากไตรมาสก่อน จากการเรียกเก็บเงินที่ดีขึ้นทั้ง NPLs และ NPAs
อย่างไรก็ตาม ภาพรวมครึ่งปีหลังยังไม่แน่นอนขึ้นอยู่กับมาตรการล็อกดาวน์ แต่ผลกระทบต่อการดำเนินงานของบริษัทฯ จะน้อยกว่าการล็อกดาวน์ในปี 2563
 
 